# Llengües d'Estònia

La llengua oficial d'Estònia és l'estonià, que és la llengua materna del 69 % de la població del país i la sap parlar més del 85 % dels estonians.
El rus és molt present a Estònia, tant per raons demogràfiques com històriques, ja que quasi un terç de la població el té com a llengua pròpia, a més de ser conegut per bona part de la resta d'estonians, situació que dona una taxa d'un 72% de comprensió d'aquesta llengua eslava. Hi ha zones d'Estònia amb concentracions grans de parlants russos, fins i tot en algunes els estonianoparlants són en minoria (especialment en el nord-est, p. ex. Narva).
L'alemany bàltic (en alemany: Deutsch-Balten o Baltendeutsche) era usat per la població ètnicament alemanya assentada a la riba oriental del mar Bàltic, principalment Estònia i Letònia. En aquests països els alemanys mai han estat més del 10% de la seva població, però sí que van constituir l'elit social, comercial, política i cultural de la regió durant segles. La seva presència en els països bàltics va tenir un final sobtat que començà amb el pacte Molótov-Ribbentrop l'any 1939 i les subsegüents transferències de població alemanya que es va reassentar a Wartheland i Danzig-Prússia occidental. Actualment hi ha molt pocs alemanys vivint a Estònia.
Des del segle xiii també hi havia hagut a les àrees costaneres i a les illes de l'Estònia occidental i septentrional, un poblament continu de suecoparlants, arribats inicialment des del que ara són Suècia i Finlàndia. Amb l'esclat de la Segona Guerra Mundial aquesta minoria va fugir gairebé en la seva totalitat cap a Suècia.
L'idioma estranger més estudiat és l'anglès, que comprenen el 38% d'estonians. L'alemany se situa en segona posició i és molt present en els sectors culturals i en el turisme.
Per raons culturals i històriques, les llengües sueca i finesa també s'estudien.

## Llengües maternes

Població d'Estònia per llengua materna :
| Llengua | 2000 | 2000 | 2011 | 2011 |
| Llengua | Nombre | % | Nombre | % |
| Estonià | 921 817 | 67,28 | 887 216 | 68,54 |
| Rus | 406 755 | 29,69 | 383 118 | 29,60 |
| Ucraïnès | 12 299 | 0,90 | 8 016 | 0,62 |
| Finès | 4 932 | 0,36 | 2 621 | 0,20 |
| Belarús | 5 197 | 0,38 | 1 664 | 0,13 |
| Letó | 1 389 | 0,10 | 999 | 0,08 |
| Lituà | 1 198 | 0,09 | 905 | 0,07 |
| Anglès | 248 | 0,02 | 878 | 0,07 |
| Tàtar | 1 251 | 0,09 | 806 | 0,06 |
| Armeni | 719 | 0,05 | 717 | 0,06 |
| zeri | 592 | 0,04 | 656 | 0,05 |
| Alemany | 557 | 0,04 | 522 | 0,04 |
| Polonès | 674 | 0,05 | 435 | 0,03 |
| Altres | 3 235 | 0,24 | 2 891 | 0,22 |
| Desconegut | 9 189 | 0,67 | 1 723 | 0,13 |
| Total | 1 370 052 | 1 370 052 | 1 294 455 | 1 294 455 |

## Llengües no maternes

Població d'Estònia per llengües no maternes parlades (2011) :
| | Llengua | Nombre | % |
| 1 | Rus | 545 537 | 42,14 |
| 2 | Anglès | 495 420 | 38,27 |
| 3 | Estonià | 177 286 | 13,70 |
| 4 | Finès | 167 315 | 12,93 |
| 5 | Alemany | 130 191 | 10,06 |
| 6 | Francès | 18 677 | 1,44 |
| - | Parlen una llengua no materna | 856 225 | 66,15 |
| - | Només parlen la llengua materna | 369 027 | 28,51 |
| - | Desconegut | 24 182 | 1,87 |
| - | No aplicable (nens de menys de 3 anys) | 45 021 | 3,48 |
| - | Total població | 1 294 455 | 100,00 |

## Enllaços externs

* Estònia: coneixements lingüístics (en francès)

## Referències

* ↑ «Worldatlas» (en anglès). [Consulta: 22 febrer 2018].
* ↑ «Eesti Estatistika (cens 2000)» (en anglès). [Consulta: 14 febrer 2018].
* ↑ «Eesti Estatistika (cens 2011)» (en anglès). [Consulta: 14 febrer 2018].
* ↑ «Eesti Estatistika» (en anglès). [Consulta: 14 febrer 2018].